La Tour Tower er navnet på det nye højhus, der skal opføres på Randersvej. Det betyder samtidig, at Hotel la Tour skal lukkes, og bygningerne rives ned allerede i foråret 2017.

Annonce

AARHUS: Skal man overnatte på Hotel la Tour i Aarhus, er det snart sidste udkald. Senest 1. april 2017 lukker hotellet helt ned for gæster, for derefter skal bygningerne rives ned og give plads til Aarhus' højeste hus. Aarhus Byråd vedtog i den forgangne uge den lokalplan, der giver mulighed for at opføre et stort boligprojekt med 300 lejligheder på adressen. Hotelejer og bygherre på det nye projekt, Jens Richard Pedersen, fortæller, at han her otte år efter, at ideen blev undfanget, nu gerne hurtigst muligt vil i gang med det projekt, han har døbt "La Tour Tower". La Tour Tower er tegnet af arkitektfirmaet 3XN og skal opføres i 31 etager. Det bliver 95 meter højt og dermed Aarhus' højeste bygning. Hvis alt går efter planen, forventes boligerne at stå færdige om mindre end tre år - i midten af 2019.

La Tour Tower Bygherre: Jens Richard Pedersen Arkitekter: 3XN. Størrelse: Cirka 22.600 kvadratmeter. Højde: Cirka 95 meter. Antal lejligheder og etager: Cirka 300 styk i forskellige størrelser og 31 etager. Hvor: Randersvej 139, 8200 Aarhus N. La Tour Tower får Aarhus' højeste placering - 90 meter over havoverfladen, og højhusets penthouselejligheder vil være hævet 185 meter over havoverfladen. Dermed bliver det Aarhus' højeste boligbyggeri og næststørste bygning.

Hotelejer og bygherre Jens Richard Pedersen fik de første ideer til højhuset i 2008, men måtte udsætte det på grund af finanskrisen. Nu er han i gang igen og fik for en uge siden byrådets grønne lys til lokalplanen for byggeriet. Foto: Kim Haugaard

Annonce

Sådan lukkes hotel ned

Første skridt for bygherren er at få en byggetilladelse af kommunen. Den håber Jens Richard Pedersen at få i starten af 2017, og derefter følger nedrivningen af det nuværende hotel, der har 100 værelser. Men hotellet lukkes først, når der er en ordentlig plan for de gæster, der allerede har booket hotelværelser. - Vi er ved at planlægge det, så Hotel La Tour bliver lukket på en ordentlig måde. Alle de gæster, der har bestilt værelser frem til udgangen af marts, kan regne med, at de kan bo på Hotel La Tour. Men dem, der har sat deres lid til os og bestilt værelser efter 1. april, arbejder vi på at henvise til andre hoteller, fortæller Jens Richard Pedersen, der også ejer Hotel Royal i Aarhus.

Hotelejer og bygherre Jens Richard Pedersen fik de første ideer til højhuset i 2008, men måtte udsætte det på grund af finanskrisen. Nu er han i gang igen og fik for en uge siden byrådets grønne lys til lokalplanen for byggeriet. Foto: Kim Haugaard

Hotel La Tour med 100 værelser skal rives ned. Det går efter planen i gang til foråret. Foto: Flemming Krogh

Annonce

Medarbejdere får et års løn

At hotellet kan holde åbent helt frem til lukningen 1. april skyldes, at hotelejeren har lavet aftaler med sine ansatte. - Jeg har nogle virkelig dygtige og loyale medarbejdere, hvoraf flere har været hos os i mange år. Dem har jeg lavet en aftale med om, at de bliver på La Tour, indtil vi lukker, mod at de får løn i et år efter opsigelsen. Det er noget for noget, og det er også egensindigt, for jeg kan ikke drive det uden dem, fortæller Jens Richard Pedersen, der kender alle de ansatte personligt. - Jeg har været heldig at have det samme personale i meget lange perioder. De skal gerne forlade os med gode tanker og mulighed for at have tid til at finde noget andet. Han medgiver, at løsningen med et års opsigelse og fritstillelse koster. - Ja, men det var meget værre, hvis de var rejst efter andre job, inden vi lukker.

Allerede nu er der gang i de indledende boreprøver ved Hotel La Tour på Randervej. Undergrunden er forurenet fra en tidligere losseplads på stedet og skal renses op. Foto: Flemming Krogh

Annonce

Forurenet grund renses

Bygherren får en ekstra udgift og opgave i sit byggeprojekt, fordi jorden under hotellet er forurenet fra grundens tidligere funktion som losseplads. - Den forurenede jord skal væk, og det kommer det, så snart bygningerne er revet ned, fastslår bygherren. Han forventer en kort nedrivningsperiode på et par måneder frem mod sommerferien 2017, og derefter følger en byggeperiode på anslået to år for de i alt 22.600 etagemeter, der fortrinsvist bliver omsat til et, to og tre værelses lejligheder til udlejning til studerende.

Annonce

Ikke plads til restaurant

Det nye hus bliver alene et boligprojekt med 300 lejligheder til udlejning, og dermed drosler Jens Richard Pedersen også ned for sin del af hotelbranchen ved at tage de 100 hotelværelser ud af drift i Aarhus. Og han har bestemt ikke planer om at supplere sit tilbageværende Hotel Royal med et andet hotel et andet sted i byen. - Nej, det er min alder blevet for fremskreden til, og nu bliver der i forvejen jo også opført andre hoteller i Aarhus i et godt miks af forskellige priskategorier, svarer den 71 årige hotelejer og bygherre. Byrådets kritik af, at han ikke åbner øverste etage i La Tour Tower for offentligheden for eksempel i form af en restaurant, forklarer han med, at ønsket kom for sent i processen, og at det ikke kan hænge sammen økonomisk. - Efter min mening hører en restaurant ikke hjemme i en boligbebyggelse. Og det ville have halveret mulighederne for lejligheder i tårnet. Man kan heller ikke komme så sent i processen og stille krav, som vil ødelægge hele projektet. Men det er klart, at hvis jeg havde vidst det fra starten, kunne jeg have taget højde for det, forklarer Jens Richard Pedersen.

La Tour Tower får en buet og nedtrappende figur som skal være med til at formidle overgangen fra de store flade volumener i lokalområdet til det urbane høj. Illustration: 3XN

Husk du kan følge alle vores nyheder om byudvikling på vores facebookside Stiften.dk - alt om byudvikling i Aarhus